ধুঁকছে মাশরাফির দল
সব শংকা উড়িয়ে মাঠে গড়িয়েছে বাংলাদেশ প্রিমিয়ার লিগের ষষ্ঠ আসর। উদ্বোধনী ম্যাচে টস ভাগ্যে জিতেছেন চিটাগং ভাইকিংস অধিনায়ক মুশফিকুর রহিম। রংপুর রাইডার্স দলনেতা মাশরাফি বিন মুর্তজাকে হারিয়ে আগে বোলিংয়ের সিদ্ধান্ত নেন তিনি।







ফলে প্রথমে ব্যাটিংয়ে নামে রংপুর। তবে শুরুটা মোটেও ভালো হয়নি উত্তরবঙ্গের দলটির। ৩২ রানে ৬ উইকেট হারিয়ে বিপর্যয়ে পড়েছে তারা।




সূচনালগ্নেই তাদের কাঁপিয়ে দেন চিটাগংয়ের দুই পেসার রব্বি ফ্রাইলিঙ্ক ও আবু জায়েদ রাহি। গতি আর সুইংয়ে বিভ্রান্ত করে অ্যালেক্স হেলস, মেহেদী মারুফ ও মোহাম্মদ মিথুনকে সাজঘরে ফেরত পাঠান ফ্রাইলিঙ্ক। আর রাইলি রুশোকে শিকার বানান রাহি। সেই চাপের মধ্যে বেনি হাওয়েল ও ফরহাদ রেজাকে ড্রেসিংরুমের পথে ধরান নাইম হাসান।
এ ম্যাচে চিটাগংয়ের হয়ে খেলছেন মোহাম্মদ আশরাফুল। এ নিয়ে ৬ বছর পর বিপিএলে ফিরলেন তিনি। জাতীয় দলে ফিরতে এতে বড় চোখ তার। মুশফিকের নেতৃত্বাধীন ভাইকিংসে বিদেশি ক্রিকেটারদের মধ্যে খেলছেন মোহাম্মদ শাহজাদ, ক্যামেরন ডেলপোর্ট, সিকান্দার রাজা ও রব্বি ফ্রাইলিঙ্ক।
তবে খেলছেন না ক্রিস গেইল। নির্ধারিত সময়ের মধ্যে ঢাকায় এসে পৌঁছাতে না পারায় রংপুরের হয়ে মাঠে নামতে পারেননি তিনি। দলটির হয়ে বিদেশি ক্রিকেটার খেলছেন অ্যালেক্স হেলস, রবি বোপারা, রাইলি রুশো ও বেনি হাওয়েল।
রংপুর রাইডার্স একাদশ:
অ্যালেক্স হেলস, মোহাম্মদ মিথুন, রাইলি রুশো, মেহেদি মারুফ, রবি বোপারা, বেনি হাওয়েল, ফরহাদ রেজা, মাশরাফি বিন মুর্তজা (অধিনায়ক), সোহাগ গাজী, নাজমুল ইসলাম অপু ও শফিউল ইসলাম।
চিটাগাং ভাইকিংস একাদশ:
মোহাম্মদ শাহজাদ, ক্যামেরন ডেলপোর্ট, মোহাম্মদ আশরাফুল, মুশফিকুর রহিম (অধিনায়ক ও উইকেটরক্ষক), মোসাদ্দেক হোসেন সৈকত, সিকান্দার রাজা, রব্বি ফ্রাইলিঙ্ক, নাঈম হাসান, সানজামুল ইসলাম, আবু জায়েদ রাহি ও খালেদ আহমেদ।

সব শংকা উড়িয়ে মাঠে গড়িয়েছে বাংলাদেশ প্রিমিয়ার লিগের ষষ্ঠ আসর। উদ্বোধনী ম্যাচে টস ভাগ্যে জিতেছেন চিটাগং ভাইকিংস অধিনায়ক মুশফিকুর রহিম। রংপুর রাইডার্স দলনেতা মাশরাফি বিন মুর্তজাকে হারিয়ে আগে বোলিংয়ের সিদ্ধান্ত নেন তিনি।